Бзэм ихэхъоныгъэ къызэрагъэлъэгъорэ шапхъэр ащ пшъэрылъэу обществэм  щигъэцакIэрэр ары. Обществэм ипрактикэ фэныкъоныгъэхэм япхыгъэу бзэм ипшъэрылъхэми ахэхъо. ГущыIэм пае, революцием ыпэкIэ адыгабзэр зэрагъэфедэщтыгъэ пшъэрылъыр жэрыIокIэ адыгэхэр зэгурыIонхэр ары къодыеу щытыгъэмэ, революцием ыуж тхыбзэр тиIэу ыкIи ащ ылъапсэ тетэу литературабзэр гъэпсыгъэ зэхъум адыгабзэм ипшъэрылъхэми инэу заушъомбгъугъ: зэмкIэ, адыгэхэр зыхэтыгъэ диалект гущыIэкIэ зэжъухэм къахэкIхи, зэкIэмэ къагурыIорэ литературабзэм рыгущыIэхэу ыкIи рытхэхэу хъугъэ, адырэмкIэ, адыгабзэм школыми, апшъэрэ еджапIэми ащырагъаджэу, ащыкIэ газетхэр, журналхэр, художественнэ, научнэ-методикэ литературэр къыдэкIхэу, ар театрэм, радиом, телевидением абзэу зэрэхъугъэм къыхэкIэу истиль пшъэрылъхэм ин дэдэу ахэхъуагъ. Адыгабзэм ипшъэрылъхэм инэу зызаушъомбгъугъэр ар Адыгеим ятIонэрэ къэралыгъуабзэу зыщэхъур ары.